Hugenote Hoërskool

Die Hugenote Hoërskool is 'n dubbelmediumstaatskool op Wellington in die Boland, Wes-Kaap. Die skool se leerdertal toon 'n konstante styging en daar is tans 820 leerders. Die skoolhoof is mnr. Wikus Naudé. (Daar is 'n hoërskool met dieselfde naam in Springs in Gauteng, maar amptelik is daardie skool Hoërskool Hugenote.)

Geskiedenis 
Die skool kan sy geskiedenis terugvoer tot 1868 met die stigting van Wellington se Hoër Jongenskool. Die skool verskuif in 1884 na 'n nuwe perseel op die plek waar Wellington se stadsaal vandag staan. Van die skool se noemenswaardige skoolhoofde was Robert MacCrone (1881–1904), Fransie Roux (1904–1928) en Hennie Roos (1928–1953).

Intussen kom dr. Andrew Murray in September 1871 na Wellington en beywer hom vir die stigting van 'n meisieskool. Die Hugenote-seminarie is in 1874 gestig met mes. Anna Bliss en Abbie Park Ferguson as onderwysers. Die eerste 40 meisies skryf in Januarie daardie jaar in.

In 1954 besluit die destydse Kaaplandse onderwysdepartement die twee skole moet saamsmelt, wat lei tot die stigting van die huidige hoërskool. Aanvanklik is die nuwe hoërskool gehuisves in die geboue van die ou Hugenote-seminarie in Kerkstraat. Die skool se leerdertal neem vinnig toe en binne 16 jaar raak die perseel in Kerkstraat te klein. Die departement van onderwys rig toe die nuwe skool en koshuis op in die Blouvlei, naby die Bolandstadion.

Sport 
 Rugby
 Netbal
 Seuns- en dogtershokkie
 Tennis
 Krieket
 Atletiek
 Muurbal
 Gholf
 Tweekamp
 Biathle
 Skaak
 Landloop
 Swem

Fasiliteite 
Bo en behalwe die gewone onderriglokale beskik Hugenote Hoërskool oor die volgende fasiliteite:

• Internet in alle klasse

• Dataprojektors in alle klasse

• 3 klasse met elektroniese witborde

• 3 wetenskaplaboratoriums

• 3 biologielaboratoriums

• ’n goed toegeruste Verbruikerstudielokaal

• 4 volledig toegeruste rekenaarsentrums vir die onderrig van rekenaarstudie, rekenaartoepassingstegnologie en rekenaargeletterdheid

• skoolsaal met sysaal wat ook vir liggaamsopvoedingsessies gebruik kan word

• ’n veeldoelige ontspanningsaal, die grondsaal

Op ons pragtige terrein bied ons die volgende aan:

• Pawiljoen met dak vir 1000 toeskouers

• Klubhuis met satellietskottel wat uitkyk oor rugbyvelde

• Kleedkamers

• Oefenveld met fasiliteite vir opwarming

• 3 rugbyvelde

• atletiekbaan

• 2 krieketvelde

• 7 krieketnette

• groot swembad (25m)

• 8 netbalbane waarvan een onderdak is

• 5 tennisbane

• tennisslaanmuur

• 2 hokkievelde en 'n Astro-baan

Oudleerders 
 1954 – Winnie Rust, skrywer
 1957 – Breyten Breytenbach, Afrikaanse digter en skilder
 1958 – Hercules von Molendorff, Boland-heelagter
 1959 – Hernus Kriel, voormalige Wes-Kaapse premier
 1962 – Prof Antony Melck, voormalige Rektor van Unisa
 1963 – Regter Burton Fourie, regter van die hooggeregshof in Kaapstad
 1973 – Jannie Bosman, Wes-Kaapse boer van die jaar 2009
 1977 – Prof. Danie Brink, Universiteit Stellenbosch se departement genetika in fakulteit agriwetenskappe
 1984 – Pierre Nolte (Valiant Swart), Afrikaanse musikant
 1992 – Chean Roux, rugbyspeler en bestuur Springbokke
 1995 – Prof. Geo Quinot, toegelate advokaat van die Hoë Hof van Suid-Afrika en professor in die departement publiekreg, Universiteit Stellenbosch
 1996 – Rolanda Marais, aktrise
 1996 – Dr. Willem Anker, Afrikaanse dramaturg en skrywer
 2000 – Lee-Anne Pace, beroepsgholfspeler
 2005 – Juan de Jongh, Springbok- en Stormers-rugbyspeler

Visie 
Hugenote Hoërskool ontsluit die toekoms.

Missie 
Hugenote Hoërskool doen alles moontlik om leerders:

1. op akademiese, fisiese en geestelike gebied tot volle potensiaal te ontwikkel.

2. ‘n voorsprong te gee sodat hulle ‘n positiewe verskil kan maak in die samelewing.

Waardes 
 Respek
 Stiptelikheid
 Verantwoordelikheid
 Eerlikheid
 Selfdissipline en Selfbeheersing
 Integriteit
 Lojaliteit

Ikone 
 Waardes – Moeder Theresa
 Sport – Frankie Horn
 Gemeenskap – Nelson Mandela
 Akademie – Geo Quinot
 Kultuur – Breyten Breytenbach

Erekode 
Aangepas uit Erekode van Hoër Jongenskool van 1868

Ek vrees my Skepper en eer my ouers.

Ek hou die naam en leuse van my skool hoog omdat ek myself en my medemens respekteer.

Ek glo aan stiptelikheid, verantwoordelikheid en aanspreeklikheid.

Ek beskou my medeleerders as my vriende aan wie ek hulp, bemoediging en lojaliteit verskuldig is.

Ek glo in integriteit en pligsgetrouheid.

Ek eerbiedig die waarheid, want my woord is my eer.

Selfdissipline en selfbeheersing is vir my vanselfsprekend.

My strewe in alles is “MIK HOOG”.

Skoollied 
Teen die blou van trotse berge daal ‘n berghang groen en sag.

Na ‘n sondeurdrenkte aarde waar die lewe lê en wag.

Om te bot en bloei in boorde ons tot wasdom laat gedy.

In ‘n skool wat deur die jare, trou aan hoë roeping bly.

Al ons dank en eer en hulde aan ‘n edele simbool

van ‘n mooi en vrugbaar lewe: 

Hugenote Hoërskool!

Bronne 
 Wes-Kaapse onderwysdepartement se skole-inligtingsidens 
 Die skool se webwerf

Skole in die Wes-Kaap